**În codrul de argint**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În împărăția gheții

Neaua-i puhavă de lână

Și se-mping spre deal nămeții

Ca și oile la stână.

Iar un vânt împinge-n nouri

Și cu pieptul și cu brațe

Când cirezile de bouri

Măgura vor s-o înalțe.

Cerbi argintul și-l arată,

Coarnele de diamante

Și-n poiana înălțată

Trec cu basmele în spate.

Se-ntâlnesc cu inorogii

Ce-au trecut altă poveste

Întrebând fără elogii

Pe acolo ce mai este.

Le-am pășit pe cărăruie

Ce trecea de ochi ferită

Doar simțeam cum ea se suie

Înspre țara strălucită.

Și de gerul de afară

Alungat fără de jale

Lâng-un rug de primăvară

Mă oprii timid din cale.

Întrebând de mi-or da voie

Să prind fire de căldură

Pe-un zmeu vechi de când e Noie

C-o lulea-nvechită-n gură.

„Da - ia loc!” - îmi spuse simplu

Fără răul ce-l citisem

(E posibil că și timpul

Din furie îi mai stinse).

M-am lipit de-o cojocică

Ce-o purta pe-un umăr trasă,

Iar din stânga un nenică

Mă privea cu geana-ntoarsă.

I-am zâmbit cum se zâmbește

Azi, când se salută oameni...

Dar mi-a spus:„De unde ești tu

Cu sunarea-ți de arame?!”

„Ce să fac? - am spus cuminte -

Am venit aici din viața

Unde una e în minte

Când îți spune alta fața.

Și tot omul iar își umple

Cu rugină și cu fală

Buzunarele de suflet

Care inima înșală.

Și iubim mai mult în macră

Că așa-i după știință

Rămânând cu viața acră

Fără dor și conștiință...”

„Pentru ce?!” - mă-ntreabă-n barbă

Un uncheș cât mi ți-i cotul.

„Păi așa trăim - în grabă

Corcolindu-ne suportul...”

„Cum vorbiți dar cu o floare

Nu vă ia în inimi frigul?!”

„Ce ni-i nouă Lună, Soare

Când ne socotim câștigul!!!”

„Cum vă împăcați cu plaiul

Dacă-aveți atâtea fețe?!”

„Izgonit demult e raiul

De la mofturile pieții!!!”

„Dar Credința cu Iubirea

Cum de o păstrați fierbinte?!!”

„Noi vedem desăvârșirea

Doar în calcule de minte!!!”

Tresări în groază sfatul

De și-au scuturat odăjdii:

„Taci, frăție, că băiatul

E din țara deznădejdii!!!”

Victor Bragagiu